પાક. હસ્તકના કાશ્મીરમાં મુઝફફરાબાદ, કોટલી, ચીનારી, મીરપુર, ગિલગિટ, ડાયમર અને નીલમ ખીણના રહેવાસીઓનું કહેવું છે કે આતંકીઓને તાલીમ આપવા માટે આ વિસ્તારોમાં ચાલી રહેલી આતંકી છાવણીઓના કારણે તેમની જિંદગી નરક સમાન થઈ ગઈ છે. અહીંના સ્થાનિક લોકોએ એ વાતને સમર્થન આપ્યું હતું કે તેમના નિવાસી વિસ્તારોમાં આતંકી તાલીમ શિબિરો ચલાવવામાં આવી રહી છે. ગુપ્તચર એજન્સીઓના જણાવ્યા અનુસાર ઉરી હુમલા બાદ ૧૬-૧૭ આતંકી કેમ્પને લશ્કર-એ-તોઈબા, જૈશ-એ-મોહમ્મદ અને હિઝબુલ મુજાહિદ્દીનના તાલીમ કેમ્પને પોતાની વર્તમાન જગ્યાએથી હટાવીને પાક. હસ્તકના કાશ્મીરમાં ખસેડવામાં આવ્યા હતા. આ માટે પાકિસ્તાની આર્મી અને ઈન્ટર સર્વિસ ઈન્ટેલિજન્સ (આઈએસઆઈ)ની મદદ લેવામાં આવી હતી. માનસેરા અને મુઝફફરાબાદથી ચલાવવામાં આવતા આતંકી કેમ્પને પાકિસ્તાનના લશ્કરની મદદથી ખસેડવામાં આવ્યા છે.